కృష్ణ పాలెపు

కృష్ణ పాలెపు (జననం 1954) ఒక అమెరికన్ విద్యావేత్త, రచయిత, సలహాదారు, వివిధ సంస్థల డైరెక్టర్. ఈయన హార్వర్డ్ బిజినెస్ స్కూల్ లో బిజినెస్ అడ్మినిస్ట్రేషన్ ప్రొఫెసర్‌గా పనిచేస్తున్నారు. హార్వర్డ్ విశ్వవిద్యాలయం అధ్యక్షుడికి గ్లోబల్ స్ట్రాటజీ సీనియర్ అడ్వైజర్‌గా కూడా సేవలు అందిస్తున్నారు.
 విద్య 

పాలెపు భారతదేశంలోని ఆంధ్ర విశ్వవిద్యాలయం నుండి ఫిజిక్స్ లో మాస్టర్స్ డిగ్రీ పొందారు. ఇండియన్ ఇన్‌స్టిట్యూట్ ఆఫ్ మేనేజ్‌మెంట్ కలకత్తా నుండి ఎంబీఏ, ఎంఐటీ స్లోన్ స్కూల్ ఆఫ్ మేనేజ్‌మెంట్ నుండి డాక్టరేట్ పూర్తి చేశారు. హెల్సింకి స్కూల్ ఆఫ్ ఎకనామిక్స్ అండ్ బిజినెస్ అడ్మినిస్ట్రేషన్ నుండి గౌరవ డాక్టరేట్ కూడా అందుకున్నారు.

 విద్యా రంగం 
పాలేపు పరిశోధనలు అభివృద్ధి చెందుతున్న మార్కెట్ల వ్యూహాలు, కార్పొరేట్ గవర్నెన్స్, కార్పొరేట్ డిస్‌క్లోజర్ వంటి రంగాలలో సాగాయి.కార్పొరేట్ బోర్డులను మరింత ప్రభావవంతంగా చేయడం, సమాచార బహిర్గత ప్రకియను మెరుగుపరచడంపై ఈయన దృష్టి సారించారు. వ్యూహరచనలో భాగంగా భారతదేశం, చైనా వంటి అభివృద్ధి చెందుతున్న మార్కెట్ల ప్రపంచీకరణను, పాశ్చాత్య బహుళజాతి కంపెనీలకు ఎదురయ్యే సవాళ్లను విశ్లేషించారు.

మెర్జర్స్ అండ్ అక్విజిషన్స్ రంగంలో అనేక పరిశోధనా పత్రాలను పాలేపు ప్రచురించారు. ఈయన ప్రముఖ విద్యా జర్నల్స్ ఎడిటోరియల్ బోర్డులలో సభ్యుడిగా ఉన్నారు, నేషనల్ బ్యూరో ఆఫ్ ఎకనామిక్ రీసెర్చ్ లో సభ్యుడిగా కొనసాగుతున్నారు.

కేస్ రైటింగ్‌లో పాలేపు సిద్ధహస్తులు. 2016 నుండి 'ది కేస్ సెంటర్' ప్రచురించే అత్యుత్తమ 40 మంది కేస్ రచయితల జాబితాలో ఈయన నిరంతరం చోటు సంపాదించుకుంటున్నారు. 

 పుస్తకాలు 
విన్నింగ్ ఇన్ ఎమర్జింగ్ మార్కెట్స్ (Winning in Emerging Markets)
2010లో విడుదలైన ఈ పుస్తకంలో తరుణ్ ఖన్నా, కృష్ణ పాలేపు కలిసి అభివృద్ధి చెందుతున్న మార్కెట్ల వ్యూహాల గురించి వివరించారు. మార్కెట్ రీసెర్చ్ సంస్థలు, క్రెడిట్ కార్డ్ వ్యవస్థలు వంటి మధ్యవర్తులు లేకపోవడం వల్ల కలిగే "ఇన్‌స్టిట్యూషనల్ వాయిడ్స్" (Institutional Voids) ను ఎలా ఎదుర్కోవాలో ఇందులో చర్చించారు.

బిజినెస్ అనాలిసిస్ అండ్ వేల్యూయేషన్ యూజింగ్ ఫైనాన్షియల్ స్టేట్‌మెంట్స్
పాల్ హీలీతో కలిసి పాలేపు రచించిన ఈ పుస్తకం కళాశాలలు, ఎంబీఏ కోర్సులలో విస్తృతంగా ఉపయోగించబడుతోంది. ఇది చైనీస్, జపనీస్, స్పానిష్ భాషల్లోకి అనువదించబడింది.

ఈ పుస్తకం అమెరికన్ అకౌంటింగ్ అసోసియేషన్ వారి 'వైల్డ్‌మాన్ అవార్డు'ను గెలుచుకుంది.

 ఇతర కార్యకలాపాలు 
పాలేపు బ్రూక్స్ ఆటోమేషన్, పార్ట్‌నర్స్ హార్వర్డ్ మెడికల్ ఇంటర్నేషనల్ , డాక్టర్ రెడ్డీస్ లాబొరేటరీస్ వంటి అనేక అంతర్జాతీయ కంపెనీలకు డైరెక్టర్‌గా వ్యవహరించారు. సత్యం కంప్యూటర్స్ కేసులో వృత్తిపరమైన సేవల నిమిత్తం అందుకున్న 2.6 కోట్ల రూపాయల మొత్తాన్ని తిరిగి చెల్లించాలని 2014లో ఒక స్థానిక భారతీయ కోర్టు ఆదేశించింది, అయితే ఈ తీర్పుపై అప్పీల్ దాఖలైంది.

 మూలాలు 

 బయటి లింకులు 
 కృష్ణపాలేపు.ఆర్గ్
 కృష్ణపాలేపు బుక్స్

వర్గం:1954 జననాలు
వర్గం:ఆంధ్ర విశ్వవిద్యాలయం పూర్వ విద్యార్థులు